Füzet

**fogalmak**

kanonizáció: Az a folyamat, amely során eldöntik, melyik könyveket tekintik Istentől ihletettnek. görög /kánon = *zsinórmérték, erkölcsi norma*/

szinoptikus evangélium: /*együtt látó*/ Máté, Márk, Lukács evangéliuma.

apokrif: A Biblia könyveinek listájához nem tartozó. A görög apokrüphosz (elrejtett) szóból származik, úgy értve, hogy a nem hiteles könyveket elrejtették a hívők elől (apo = el; krüptó = rejt).

zsoltárok: /héberül tehillim, görögül pszalmosz/ zenei kísérettel előadott ének.

alliteráció: az egymást követő szavak első hangzói azonosak pl.: *Szekszárdon születtem Színésznőt szerettem.*

figura etimologica: szótőismétlés pl.: kérve kértem

akrosztichon: A sorok első betűiből értelmes szavakat lehet összeolvasni.

klasszikus: Olyan művek, amelyeket követendőnek tekintettek. Például rómaiak számára a görög művek.

önbeteljesítő jóslat: Mindenképpen megvalósuló jóslat, amelyhez az adott szereplő járul hozzá, akarata ellenére. pl.: Oidipusz a thébai mondakörben

antropomorf: emberhez hasonló istenek pl.: a görögöknél

időmértékes verselés: Rövid és hosszú szótagok szabályos váltakozása. A szótagok verslábakká, a verslábak verssorokká állnak össze. A disztichon sorpár egy hexameter és egy pentameter verssorból tevődik össze.

ütemhangsúlyos verselés: A hangsúlyos és hangsúlytalan szótagok szabályos váltakozása pl.: magyar népdalok

eposz: Verses formájú nagyepikai műfaj. Eposzi hősök a főszereplői, akiket istenek támogatnak, rendkívüli erővel rendelkeznek, és sorsfordító tettet hajtanak végre egy egész közösség számára. Eredetileg szájhagyomány útján terjedt. pl.: Homéroszi eposzok

eposzi kellékek:

1. invokáció: Segélykérés a mű elején (általában valamilyen istentől, pártfogótól).
2. propozíció: Tárgymegjelölés, amely során az első néhány sorban megtudjuk, hogy miről szól a mű.
3. „in medias res” kezdés: rögtön az események közepébe vágó kezdés
4. csodás elemek pl.: istenek kezdik el, avatkoznak be, vagy fejezik be az adott történetet
5. állandó díszítő jelzők pl.: „Rózsaujjú hajnal”
6. hasonlatok
7. hexameter
8. enumeráció: előszámlálás, felsorolás pl.: hajók, Hádészben levők felsorolása

dráma: /drán = cselekedni/ A nézők kifejezhették véleményüket, ezzel cselekvésre voltak ösztönözve. Közösségi problémákkal, társadalomkritikákkal foglalkoztak.

tragédia (eredete): /kecskedal tragosz = kecske ódé = dal/ Eleinte egy vallási esemény volt a görögöknél, amely során egy kecskebakra olvastak rá egy beszédet, dalt, majd elküldték a pusztába, hogy elvigye a nép bűneit. Ez nagy hatást gyakorolt az emberekre. Később elszakadt a vallási tartalomtól és színdarab lett belőle.

komédia

latin irodalom: Minden mű, ami latinul íródott.

római irodalom: Az ókori rómaiak által írt irodalom (még ha görög nyelven írták is).

Maecenas: (valós személy) Több római költőt befogadott a saját házába, többeket pénzügyileg is támogatott. Később kezdték el általánosan használni a mecénás szót a költők pártfogóikra.

carpe diem (Horatius): /*szakítsd le a napot*/ vagyis használd ki a lehetőségeket, élj a mának!

aurea mediocritas (Horatius): arany középút, szélsőségektől mentes élet.

episztola: költői levél

eclogae: egy antik görög műfaj. Theokritosz költő i.e. 3. században írt hexameteres bukolikákat (idillek, pásztorköltemények). A rómaiaknál Vergilius írt pásztorkölteményeket, aki az ezekből készített válogatást nevezte el eclogának. Az ecloga ezzel jelentésváltozáson ment keresztül: hexameterben írt párbeszédes pásztorköltemény, amelyben központi szerepet kap az idill utáni vágyódás.

septem artes liberates: hét szabadművészet, amely a középkori oktatás alapját képezte. Grammatika (nyelvtan), dialektika (vita), retorika (szónoklattan), muzsika (zene, főleg vallásos), aritmetika (számtan), geometria, asztronómia (csillagászat).

legenda: Eredetileg szentté avatásra készült élettörténet. Mindenképpen kötődik a valláshoz. Jellemzőek benne a csodás elemek, valamint nevelő célból írták. Négy részből tevődik össze: a hős eredete, története, szenvedése, csatája

himnusz: Vallásos jellegű, Istent dicsőítő ének. A középkorban része lett a vallásos életnek.

példázat: Erkölcsi tanulsággal vagy allegorikus értelemmel ellátott rövid történet.

krónika: Történelmi eseményeket időrendben lejegyző írásmű. Általában szerzetesek készítették.

gesta: Egy uralkodóról, családjáról vagy egy népről szóló epikus mű. Világi személyek írták (általában a királyi udvarokban). Nem időrendben íródott.

kódex: Pergamenre vagy papírra írt könyv. Tele iniciálékkal és képekkel. Könyvnyomtatás előtti időből származó, kézzel írt könyv. Kolostorokban készült, szerzetesek másolták. Általában latin nyelven íródott.

iniciálé: Bekezdés vagy egy fejezet első betűje, ami ki van díszítve, fel van nagyítva és sokszor egy-egy jelenetet is ábrázol.

miniatúra: Kis kép pergamen papíron, fémen vagy egyéb más tárgyon. Díszítésre használták. Leggyakrabban kódexekben találhatóak, például iniciáléknál.

lovagi ideál: A kereszténység védelmében harcol a pogányok ellen. Hűséges a hűbérurához. Az elesettek és a nők védelmezője. Erkölcsös, erős, bátor. Udvari szerelem, amely során a hűbérúr feleségének írtak dalokat.

Tankönyv

**Műnemek**

***Epika***

Az **epikai alkotás**ok legjellemzőbb sajátossága, hogy bennük – általában – a külvilág, a külső valóság áll az ábrázolás középpontjában, s nem az én, a lélek belső világa. Alapvetően monologikus formájúak: tehát egy „elbeszélő” mondja el az eseménysort, a történetet. Az elbeszélő művekben is lehetnek dialógusok (a szereplők párbeszédei), ezek azonban „idézetek”-nek tekintendők.

Az epikától eltérő fogalom az **epikusság**. Ez az epikára jellemző sajátosságok esetleges (nem meghatározó) alkalmazását jelenti a másik két műnemhez, a lírához, illetve a drámához tartozó alkotásokban.

Az epikai műfajokat többféle szempontból lehet osztályozni. A legáltalánosabb a nagyepikai és kisepikai műfajok elkülönítése. A **nagyepika** az életet, az énen kívüli külső valóságot rendszerint bonyolult összefüggéseiben, térbe, időben kiterjedt történettel, sokoldalúan jellemzett fő- és mellékszereplőkkel ábrázolja (pl.: a regény). A **kisepika** ezzel szemben a valóságnak egy-egy szűkebb részletét, vonatkozását ragadja meg. Sűrítettebb, tömörebb ábrázolásra törekszik, s kevés szereplőt mozgat. Műfajai közül legfontosabbak: mese, monda, legenda, karcolat, anekdota, novella vagy elbeszélés.

Az epikai közlés formái:

* szerzői elbeszélés
* leírás
* dialógus
	+ egyenes beszéd (a szereplők mondatait szó szerint idézi az elbeszélő)
	+ függő beszéd (nem szó szerint idéz az elbeszélő pl.: *azt mondta, hogy…)*
* belső monológ (egyes szám első személyű magánbeszéd)
* szabad függő beszéd (átélt beszéd)

***Líra***

A **líra** műnemébe tartozó irodalmi alkotások legfőbb sajátossága, hogy elsődleges témájuk az egyén, az én világa, a belső lelki világ: az én válasza a valóság bizonyos kihívásaira. A lírikus nem a világot jeleníti meg művében, hanem önmagát, amint találkozik a valóság dolgaival, s kifejezi mindazokat az érzelmeket és gondolatokat, amelyek e találkozás során lelkében keletkeztek. A lírai költemény legtöbbször verses monológ. A lírai formák általában a rövid műfajok körébe tartoznak, és szükségszerűen nagyobb tömörséggel, sűrítéssel tükrözik az emberi-társadalmi lényeget, az ember és a valóság viszonyát. Lírai műfajok pl.: elégia, óda, himnusz, dal.

***Dráma***

A **dráma**i mű legtöbbször külvilágból merített eseménysort ábrázol. Az eseményeket, történéseket, a szereplők jellemét, gondolatait, egymáshoz való viszonyát az alakok párbeszédeiből (dialógusaiból), magánbeszédeiből (monológjaiból) és tetteiből ismerjük meg. A drámaíró tehát nem elbeszél egy történetet, mint az epikus, hanem hőseit beszélteti, cselekedteti. A drámai mű elsősorban színpadi előadásra szánt alkotás. Ezért hiányzik a drámai művekből a tárgyleírás, a táj- és környezetrajz, a külső jellemzés; mindezeket a rövid, zárójeles szerzői utalások, díszletek, a kellékek és a színpadon látható színészek pótolják. Ahhoz, hogy egy dráma életre keljen szükség van a színművészetre. A színművészet fogalomkörébe beletartozik többek között a színház épülete, a színpad technikája (súgólyuk; kellékek, díszletek, ezek mozgatása), a színészi akció (cselekvés, mozgás, gesztus, mimika együttese) és a dikció (a drámai helyzetnek és a megformált alakoknak megfelelően elmondott szöveg) meg a rendező: aki értelmezi és „színre viszi” a darabot. A színjátszás nélkülözhetetlen eleme maga a néző, akinek a kedvéért, szórakoztatására, létrejön a produkció. Az európai dráma két alapvető műfaja a tragédia és a komédia.

**Műfajok**

**Novella**: Olyan kisepikai műfaj, amely rendszerint egyetlen, rövidre fogott, de nagyon jellemző eseményt mond el. A történet gyakran hoz sorsfordulatot kevés és csak egy-két lényeges vonással jellemzett hőse számára. A novellától újabban el szokták különíteni a kevésbé feszített tempójú, az eseményeket kissé oldottabban, ráérősebben elmondó **elbeszélés**t (pl.: Mikszáth Kálmán kisepikai alkotásai).

**Jeremiád**: siralmas, panaszos hangvételű verses műfaj; az elnevezés Jeremiás próféta nevéből ered.

**Példázat, példabeszéd**: Az evangéliumok jellegzetes műfaja. Általában költött, de az emberek életéből, helyzetéből kiragadott elbeszélés, amely vallási és erkölcsi tanulságokat tartalmaz.

**Parabola**: Erkölcsi célzatú, jelképes tanítómese.

Az eposz az epika műnemébe tartozó, nagy terjedelmű elbeszélő költemény; rendkívüli képességekkel rendelkező hőse természetfeletti lényektől is támogatva – de nem varázserő révén – nagy, egy egész közösség sorsára nézve jelentős tetteket visz véghez.

**Elégia**: A görögök eleinte minden hosszabb, disztichonban írt költeményt – tartalmától függetlenül – elégiának neveztek. A műfaj fogalma a költészet története során sokat változott: ma fájdalmas tárgyról kiengesztelődött hangon szóló költeményt jelent.

**Epigramma**: Az elégiával közös származás és forma (disztichon) jellemzi. Eredetileg sírkövekre, isteneknek szánt tárgyakra, épületekre vésték (innen a neve: epigramma azaz „felirat”), se ezért tartalmában tömör és terjedelmében rövid volt. Később mint könyvepigramma veszített tömörségéből, rövidségéből is. Ma a bölcs gondolatot, szellemes gúnyt, fontos igazságot tömören összefoglaló, gyakran csattanóval végződő, viszonylag rövid versek neve, a disztichonforma ma már nem feltétlen követelmény.

**Bordal**: Ivás közben éneklésre szánt dal, mely a borivást magasztalja. Többnyire csapongó gondolatmenetben fejezi ki a mámoros hangulatot. pl.: Alkaiosz írt bordalokat, akiről nevezték el az alkaioszi strófát.

**Dithürambosz**: lírai műfaj; eredetileg Dionüszoszról szóló himnikus mű, amelyet fenséges, elragadtatott hangulat, stílus és dallam jellemez.

**Eclogae** (eklogé): szemelvények, válogatott versek

A görög bukolosz („marhapásztor”) szó alapján nevezzük a pásztorköltészetet **bukolikus költészet**nek, **bukoliká**nak. Később a vergiliusi cím (Eclogae) nyomán ezt a műfajt **ekloga** névvel is illették.

A műfaj megteremtője – Vergilius mintaképe – a szicíliai születésű görög Theokritosz (i.e. 3. század). **Idill**nek nevezett költeményeiben (a görög eidüllion: „képecske”, „életkép” szóból) ő szerepeltetett először pásztorokat. Hexameterekben írt és párbeszédes formájú verseiben a pásztorok a természet meghitt közelségében élnek: nyájukat őrzik, beszélgetnek, dalolnak, szerelmeskednek. Eszményített világ ez: a korabeli társadalmi-politikai valóságból elvágyódó s egy új aranykor után áhítozó emberi közérzet jelenik meg itt.

**epistula** (episztula): levél, műfajként költői levél

A modern irodalomban az **óda** műfaja fenséges tárgyról szóló, emelkedett hangnemű lírai költemény. Tartalmi köre sokkal szűkebb, mint a görög ódáé vagy a latin carmené. Ez utóbbiakat nagymértékű eszmei, tartalmi, hangnembeli, formai változatosság jellemzi, de megtartják a görög lírában kialakult dalformákat.

**geszta**: Az eseményeket időrendi sorrendben lejegyző krónikával szemben szépirodalmi igénnyel megírt, tudatosan szerkesztett, latin nyelvű, középkori történeti mű, műfaj. Gyakran használ fel mondai elemeket, szabadon vegyíti a valóságot és a költészetet.

**Ballada**: Provanszál eredetű (ballade – ’ballád’), Villon idejében táncdalt, egy bizonyos műformát jelentett (elnevezése az olasz *ballare*: „táncolni” igéből ered). A 13. századtól virágzó provanszál, francia, olasz, spanyol ballada elnevezésének pusztán verstani, formai jelentése volt. Terjedelmük alapján szokás megkülönböztetni a rövidebb, négy versszakos egyszerű balladákat és a hat strófából álló kettős balladákat.

A *ballada* szónak az irodalomelméletben vagy egy másik jelentése is: drámai feszültségű, szaggatott menetű, rövid, általában tragikus tárgyú verses kisepikai műfaj, párbeszédes és lírai elemekkel.

**szonett**: 14 sorból álló, 4 szakaszos vers: az első két versszak 4-4, a harmadik és a negyedik 3-3 soros. Az első két versszak egy rímrendszert alkot (két rímmel), a második két strófa egy másik rímrendszert (két vagy három rímmel). Eredeti rímképlete a következő volt: abba-abba-cdc-dcd. Később ettől eltérő rímelhelyezések is kialakultak. A szonett formailag egymástól elütő két-két strófája eredetileg két különböző szerkezeti egységet alkotott: rendszerint ellentétet, szemben álló motívumokat tartalmazott. A rímrendszerek őrzik ugyan a szonettek két részének különállását, Petrarca azonban feloldja a hagyományos szerkezetet: csak az utolsó strófa hoz új elemet, az első hárommal ellentétben álló gondolatot, érzelmi tartalmat.

Az olasz **novella** szó „újdonságot” jelent, érdekes hírt, különös történetet.

Búcsúvers: a nép- és műköltészetben is gyakori lírai műfaj. Témája a szertett személytől, környezettől (lakóhelytől, vidékről, hazától) való elválás. Érzelmi tartalma legtöbbször a fájdalmas emlékidézés, összefüggésben az eltávozás okaival (pl. száműzetés, hadba vonulás, új otthon, munka, megélhetés keresése). pl.: Janus Pannonius *Búcsú Váradtól*

**virágének**: Nem paraszti népdal volt, hanem tudós, humanista költemény.

**hitvitázó dráma**: Párbeszédekben megírt katolikus-protestáns hitvita.

**fabula**: Oktató-tanító szándékú tanmese állatszereplőkkel.

**misztériumdrámák**: dramatizált formában adták elő, lehetőleg minél teljesebben, az egész bibliai történetet. Több száz szereplő játszott az előadásokon, s volt olyan misztérium is, amely negyven napon át tartott folytatólagosan.

**bosszúdráma**: A tragédia egyik típusa; uralkodó érzelme a bosszú; a konfliktus alapja a valamely korábban elszenvedett sérelem, s ennek kegyetlen és véres megtorlása szervezi a bonyolult, szerteágazó, cselszövésekkel tarkított drámai küzdelmet.

**komédia**: A dráma műnemébe tartozó műfaj. Uralkodó esztétikai minősége a **komikum**, olyan értékszerkezet, melyben értékhiány lepleződik le, vagy értékvesztés válik nyilvánvalóvá.

**Fogalmak**

**Katarzis**: Arisztotelész a tragédiák hatására alkalmazta ezt a szót /katharszisz = tisztítás, megtisztulás, engesztelés/. Az igazi műalkotás katarzist okoz, megrendít, élményt nyújt, örömöt szerez. A katarzis átélése után az ember megváltozik.

**Szórakoztató irodalom**: Azoknak a műalkotásoknak az összessége, amelyeknek nincsen katartikus hatása. Külsőleg hordozzák magukon a művészet jellegét, de mégsem művészi alkotások. pl.: krimi, kalandregény, tudományos-fantasztikus regények

**Szépirodalom**: A művészetek egyik ága, a szó művészete. A szépirodalom anyaga a nyelv.

**Esztétika**: a széppel és a művészetek elméletével foglalkozó tudomány.

**Alliteráció**: rendszerint szókezdő – de nem csak ilyen – hangok ismétlődése egy verssorban vagy több soron át.

**Metafora**: A szóképek (stilisztikai képek) vagy – más elnevezéssel – trópusok egyik alfaja: két fogalom, jel, jelentés azonosítása valamilyen közös jegy (pl. hasonlóság) vagy érintkezés (pl. oksági, térbeli kapcsolat, rész-egész) alapján

**Mítosz**: (görög müthosz = monda, mese, történet) a társadalmi fejlődés kezdeteire jellemző naiv társadalmi tudatforma: lényegében az ember számára még érthetetlen és ezért félelmetes természeti és társadalmi erőknek fantasztikus tükröződése, egyben pedig ezeknek öntudatlanul is művészi feldolgozása a nép képzeletében. A mítoszok összességét, illetőleg a mítoszokkal foglalkozó tudományt **mitológiá**nak nevezzük. A mitikus elképzelések leglényegesebb vonása az emberinek és az emberfelettinek sajátos egysége. A mítoszok ezért leginkább emberformájúnak (antropomorfnak) elképzelt istenekről és természetfeletti képességekkel rendelkező, többnyire isteni származású hősökről szólnak. A mítoszok szájhagyomány útján terjedtek, eredeti szövegük tehát ismeretlen, hiszen írás nem rögzítette őket. Az élőszóban való terjedés következménye az is, hogy egy-egy történetnek igen sokféle, néha egymásnak ellentmondó változata alakult ki. Az egyes mondák meséjét csak későbbi irodalmi feldolgozásokból ismerhetjük meg.

**politeizmus**: többistenhit pl.: görögöknél, rómaiaknál

**monoteizmus**: egyistenhit pl.: zsidóknál, araboknál, keresztényeknél

**figura etymologica**: A szó tövének ismétlésén alapuló stílusalakzat. Gyakori formája, hogy egy szó önmagával alkot birtokos jelzős szerkezetet: *énekek éneke*, *hiúságok hiúsága*. Az ilyen szófordulat a szó fogalmi tartalmának „felsőfokát” jelenti: énekek éneke = a legszebb ének.

**gondolatritmus**: A mondat tagjainak párhuzamosságát, a gondolatok szabályozott ismétlődését jelenti.

**anakronisztikus**: az ábrázolt korba bele nem illő.

Az eposzban a legfontosabb esztétikai minőség a **fenség**: a szokatlan, már-már emberfeletti nagyságú és intenzitású érték, amely félelmes, fenyegető hatású is lehet. De nem hiányzik a **tragikum** sem, az az értékszerkezet, melyben hirtelen bekövetkező és visszafordíthatatlan értékveszteség történik. A nagyszerű emberi tulajdonságokkal ábrázolt hősök pusztulása erőteljes megrendülést kelt bennünk, amelyben összefonódik a tisztelet és a részvét érzése.

**moirák**: sorsistennők

A nagyepikai művekben gyakoriak a mellékesemények. Az ilyen, önmagukban lezárt, némelykor életképszerűen megrajzolt részleteket, melyek nem viszik ugyan előre a cselekményt, de az írói szándéknak megfelelően fontos szerepük van (pl. új vonásokkal gazdagítják a szereplőket), **epizódok**nak nevezzük.

**Rövid szótag**: a benne előforduló magánhangzó rövid, s legfeljebb egy mássalhangzó követi.

**Hosszú szótag**: magánhangzója hosszú, vagy a rövid magánhangzó után két vagy több mássalhangzó következik.

**Hexameter**: Hat verslábból áll. A verslábak száma kötött, de a verssorok belső kialakítása változó lehet. Az első négy versláb lehet daktilus (– U U) vagy spondeus (– –), az ötödiknek mindig daktilusnak kell lennie, az utolsó versláb rendszerint spondeus (sohasem daktilus!), esetleg trocheus. A spondeusok számától függően válik gyorsabb vagy lassúbb menetűvé a sor.

**Pentameter**: Szintén hat verslábból álló daktilikus sorfaj. Annyiban tér el a hexametertől, hogy a harmadik és a hatodik versláb csonka, egyetlen szótag: az így keletkezett szünet, erőteljes sormetszet (cezúra) két rövid, zengő félsorra töri a hosszabb hexametert. A pentameter önálló sorfajként ritkán fordul elő.

**Disztichon**: Egy hexameter és egy pentameter kapcsolata.

verslábak:
daktilus (– U U)
spondeus (– –)
trocheus (– U)
jambus (U –)
anapesztus (U U –)

**intonáció**: hangvétel, hangütés

**Konfliktusos dráma**: Középpontjában a kibékíthetetlenül szembenálló erők egyetlen összeütközése áll, mely elkerülhetetlenül vezet a tragikus hős bukásáig. Az alapkonfliktus oka már a darab legelején körvonalazódik, s az események saját belső logikájuk szerint haladnak a végkifejlet felé.

**Drámai szituáció**: Akkor keletkezik, amikor az ellenfél megakadályozza a főhős által képviselt elvek érvényesülését. A két ellentétes akarat egymás elleni tettsorozata a **drámai harc**. A mű mindegyik jelenete közvetlenül vagy közvetve e két akarat valamelyikének a megnyilvánulása.

**expozíció**: A drámai műnek az a bevezető része, mely megismertet az előzményekkel, s bemutatja a kiinduló helyzetet.

**tragikum**: Nagy emberi értékek elkerülhetetlen, visszafordíthatatlan elpusztulása.

**tragikus hős**: Átlagon felüli, de nem tökéletes, nem hibátlan jellem. Éppen ezért érezzük emberinek, hozzánk közel állónak. Bukása csak így válthatja ki belőlünk a szánalom, a részvét és a megrendültség érzését.

**epigon**: Egy művész vagy irányzat szolgai utánzója; eredetiség nélküli követője.

**epódosz**: „hozzáéneklés” szóval jelölték azt a versformát, amelyben egy hosszabb, jambikus sort egy rövidebb követett.

**aurea mediocritas**: „arany középszer”, arany középút; a végletektől való tartózkodást, a természetes élet szeretetét hirdető életfelfogás.

**mártírakták**: A vértanúkkal kapcsolatos hivatalos bírósági eljárások jegyzőkönyvei, illetve mártírtörténetek.

**apokrif**: nem kanonizált, nem „hiteles”

**laikus**: nem egyházi személy

**Kódex**: Az ókori papirusztekercsek (már a i.e. 2-1. évezredben használták Egyiptomban) mellett és után a rómaiaknál az írás rögzítésére megjelentek az ún. kódexek (codex = fatábla). Ezek viasszal bevont fatáblákból összefűzött könyvek, a kódexek kora a 4. századtól a 16. századig terjed. Anyaga a 13. századig főként pergamen (különlegesen készített, vékony állatbőr), később már papírt is használtak. A kódexek egy részét – a megrendelő kívánságának megfelelően – gazdag díszítésekkel látták el. Az egyes fejezetek nagyméretű kezdőbetűit színes díszítményekkel emelték ki. Ezek voltak az **iniciálé**k. A **miniatúrá**k a kódexe szövegének az illusztrálását szolgáló képek. Ezeket legtöbbször az iniciálékba festették, de néha egy egész lapot is kitölthettek. A kódexek kötése rendszerint bőrrel bevont és kapcsokkal erősített két fatábla.

**középkori himnuszok**: istentiszteletek alatt, vallásos összejövetelek alkalmából énekelt, a hívők áhítatos érzelmeit kifejező, az Istent magasztaló és a szenteket dicsőítő, emelkedett hangulatú költemények voltak.

**klerikusok**: Papi tanulmányokat folytató, de azokat be nem fejező emberek.

**deklasszált**: Eredeti társadalmi csoportjából kiesett és hátrányosabb körülmények közé jutott személy.

**enciklopédia**: A tudomány egészét vagy egy tudományág ismeretanyagát rendszerben összefoglaló mű.

Három rímmel összefogott a háromszoros **tercinák**ból fonódik össze a költemény úgy, hogy egy-egy strófa középső sora rímel a következő versszak első és harmadik sorával. Rímképlete: aba-bcb-cdc és így tovább.

**dogma**: az egyház által elfogadott és kihirdetett hittétel.

Az antik kultúra „újjászületése” miatt **reneszánsz**nak nevezzük a nyugat-európai művelődéstörténetnek azt a szakaszát, mely hozzávetőleg 1300-tól 1600-ig tart. (A francia *renaissance* szó jelentése: újjászületés). A reneszánsz – mai felfogásunk szerint – nem-csak egy meghatározott művelődéstörténeti korszak elnevezése. Ugyanezzel a szóval jelöljük a művészeteknek ebben a korban érvényesülő egyetemes stílusirányát is.

Az Egy katonaének című (Balassi) vers **Balassi-strófá**ban íródott, azaz a három sorból szerkesztett versszak minden sora a belső rímek által három egységre tagolódik. Emellett az egész vers háromszor három, tehát kilenc strófából áll. De nemcsak a külső, hanem a belső kompozícióban is hármas szerkesztési elv valósul meg.

**mirákulum**: A szentek életét, csodáit, szenvedéseit, válogatott kínzásait, vértanúhalálát vitte színre.

A **moralitás** történeteiben a megszemélyesített jellemvonások, az erények és a bűnök (gőg, kapzsiság, erkölcstelenség stb.) viaskodtak az emberi lélekért.

**körmondat**: Művészi szerkesztésű többszörösen összetett mondat. Esztétikai hatása felépítésének arányosságában, alá- és mellérendeléseinek fegyelmében és feszültségében, hangzásának ritmikájában rejlik. Szerkezetileg két fő egységre oszlik: elő- és utószakaszra. A fő gondolatot az utószakaszra. A fő gondolatot az utószakasz tartalmazza, az előszakasz előkészíti, megvilágítja ezt, és felkelti az érdeklődést iránta. A központozás követi az egységeket: az elő- és utószakaszt kettőspont választja el, a pontosvessző a mondatok szorosabb összetartozását jelzi.

**rezonőr**: szerepe az eseményeknek, a szereplők magatartásának tárgyilagos megítélése. Nem annyira a szerző véleményét tükrözi, sokkal inkább annak a közönségnek az ítéletét közvetíti, amelynek a darab szól, amelynek tetszését keresi. pl.: A Tartuffe-ben Cléante

**jellemkomikum**: A komikumnak az a fajtája, amely a szereplő jelleméből következik, pl. mikor valaki másnak akar látszani, mint amilyen valójában, s a látszat és a valóság ellentéte gyorsan kiderül.

**jelenet**: A színjáték olyan - a felvonásnál kisebb – egysége, amelyen belül a szereplők száma nem változik. Ha egy vagy több szereplő elhagyja a színpadot, vagy egy újabb lép a színre, egy másik jelenet kezdődik. A klasszikus drámában alakult ki a szigorúan zárt jelenetes szerkezet.

**helyzetkomikum**: A megtévesztésen vagy félreértésen alapuló helyzetet, melyben a komikus hős csapdába kerül.